FI Euroopan unionin virallinen lehti C 211/8

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2006/C 211/05)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”TOME DES BAUGES”

EY-nro: FR/PDO/005/0254/18.9.2002

SAN ( X ) SMM ( )

Tämä yhteenveto on laadittu ainoastaan tiedotustarkoituksiin. Hakemuksen täydelliset tiedot löytyvät eritelmästä, joka on saatavissa kohdassa 1 ilmoitetuilta kansallisilta viranomaisilta ja Euroopan komissiolta (1).

1. Jäsenvaltion toimivaltainen viranomainen:

Nimi: Institut National des Appellations d'Origine Osoite: 51, rue d'Anjou F-75008 Paris Puhelin: (33-1) 53 89 80 00 Faksi: (33-1) 42 25 57 97 Sähköposti: info@inao.gouv.fr

2. Hakijaryhmittymä:

Nimi: Syndicat Interprofessionnel de la Tome des Bauges (S.I.T.O.B.) Osoite: Communauté des communes des Bauges F-73630 Le Châtelard Puhelin: (33-4) 79 52 11 20 Faksi: (33-4) 79 52 11 20 Sähköposti: — Kokoonpano: tuottaja/jalostaja ( X ) muu ( )

3. Tuotelaji:

Luokka 1.3 — juustot

4. Eritelmä

(yhteenveto 4 artiklan 2 kohdan edellytyksistä)

4.1 Nimi: ”Tome des Bauges”

4.2 Kuvaus: ”Tome des Bauges” on lehmän raakamaidosta valmistettu, puristettu, suolainen ja homekuorinen juusto. Sen valmistukseen voidaan käyttää täysmaitoa tai osittain kuorittua maitoa.

Se on lieriön muotoinen. Sen halkaisija on 18—20 cm, korkeus 3—5 cm ja kypsänä se on 1,1—1,4 kg:n painoinen.

Sen kuorta luonnehditaan sanalla ”tourmentée” (epätasainen), koska se on rosoinen ja epäsäännöllinen. Kuori on 2—3 mm paksu. Se on väriltään harmaa ja siihen voi luonnostaan kehittyä keltaisen ruskeita homekasvustoja.

Juustomassan koostumus vaihtelee kiinteähköstä pehmeään, väriltään se on norsunluuhun vivahtavan keltaista, ja siinä voi esiintyä pieniä reikiä.

Sen rasvapitoisuus kuiva-aineessa on vähintään 45 prosenttia, ja kuiva-aineen osuuden juuston kokonaispainosta on oltava vähintään puolet.

”Tome des Bauges” -juustoa voidaan pitää kaupan annospaloina, kunhan kuori säilytetään palan kaikilla kolmella pinnalla.

4.3 Maantieteellinen alue: Juusto tuotetaan, valmistetaan ja kypsytetään maantieteellisellä alueella, johon kuuluvat seuraavat kunnat:

Haute-Savoien departementin kunnat, joiden koko alue kuuluu maantieteelliseen alueeseen: Allèves, Chapelle St Maurice (La), Chevaline, Cons Ste Colombe, Entrevernes, Gruffy, Leschaux, Quintal, St Eustache, Seythenex, Viuz-la-Chiésaz

Kunnat, joiden alueesta vain osa kuuluu maantieteelliseen alueeseen: Cusy, Doussard, Duingt, Faverges, Giez, Lathuile, Marlens, St-Jorioz

Savoien departementin kunnat, joiden koko alue kuuluu maantieteelliseen alueeseen: Aillon-le-Jeune, Aillon-le-Vieux, Allondaz, Arith, Bellecombe en Bauges, Châtelard (Le), Cléry, Compôte (La), Curienne, Déserts (Les), Doucy-en-Bauges, Ecole, Jarsy, Lescheraines, Mercury, Montcel (Le), Motte-en -Bauges La), Noyer (Le), Pallud, Plancherine, Puygros, St-François-de-Sales, St-Offenge-Dessus, St-Offenge-Dessous, Ste-Reine, Thoiry, Thuile (La), Trevignin, Verrens-Arvey

Kunnat, joiden alueesta vain osa kuuluu maantieteelliseen alueeseen: Marthod, Montailleur, Pugny-Chatenod, St-Jean-d'Arvey, St Jean de la Porte, St Pierre d'Albigny, Thenesol

Tuotantoalueen rajat on esitetty tätä tarkoitusta varten laaditussa kartassa.

4.4 Alkuperätodisteet: ”Tome des Bauges” -juustoa saa valmistaa ainoastaan alkuperänimityksen eritelmän mukaisesta maidosta. Eritelmän mukaisen maidon keräysreittien on oltava riippumattomia kaikista muista keräysreiteistä.

Kaikki maidontuottajat, jalostuslaitokset ja kypsyttämöt tekevät INAO:lle soveltuvuusselvityksen, jonka avulla sen on mahdollista tunnistaa kaikki toimijat. Jokaisen toimijan on pidettävä INAO:n saatavilla rekisterit sekä kaikki maidon ja juustojen alkuperän, laadun ja tuotanto-olosuhteiden tarkastamisen kannalta tarvittava aineisto.

Valmistuksen yhteydessä juustoon kiinnitetään tunnistuslevy. Tunnistuslevyn väri ja muoto on määritelty eritelmässä.

Lopuksi pyritään analyyttisellä ja aistinvaraisella tutkimuksella varmistamaan, että tuotteiden laatu ja ominaispiirteet vastaavat alkuperänimityksen vaatimuksia.

4.5 Tuotantomenetelmä: Valmistuksessa on käytettävä abondance-, tarine- tai montbéliarde-rotuisten lehmien maitoa. Lauman lehmistä vähintään puolet on oltava abondance- tai tarine-rotua. Lisäksi lauman keskivuosituotos saa olla korkeintaan 5 500 kg kutakin lypsävää lehmää kohden.

Karja laiduntaa kesäkaudella vähintään 120 päivän ajan, ja talvikaudella sen perusravinto koostuu heinästä, jota jaetaan itsepalveluruokintana. Maantieteellisen alueen ulkopuolelta tuotavaa kuivarehua on sallittua käyttää paikallisten resurssien lisäksi, mutta sen osuus koko lauman vuosittaisesta tarpeesta ei saa ylittää 30:tä prosenttia. Tämä osuus saa sisältää kuivattua alfalfaa pelletteinä 3 kg lehmää kohden päivässä. Siilo- tai paalirehun tai rehun, jonka säilömiseen on käytetty mitä tahansa muuta käymisvaiheen sisältävää menetelmää, käyttö on kielletty. Täydennysrehu ei saa sisältää ureaa eikä aromiaineita, ja sen käyttöä on rajoitettu.

Juustolassa tai sen alihankkijoilla ei saa olla mitään sellaista järjestelmää tai laitteistoa, joka voisi kuumentaa maidon ennen juoksettamista hyvin nopeasti yli 40 °C lämpötilaan.

Maito kerätään juustolaa ympäröivältä alueelta enintään 15 km päästä.

Käytettävän maidon on oltava pastöroimatonta täysmaitoa. Jos maitoa on hapatettu, se saa olla osittain kuorittua. Tällaista maitoa on työstettävä kerran päivässä.

Kaikenlainen maidon fyysinen tai kemiallinen käsittely on kielletty lukuun ottamatta osittaista kerman kuorimista tai makroskooppisten epäpuhtauksien poistamiseen tarkoitettua suodattamista. Proteiinin tai rasvan lisääminen on kielletty. Ainoita sallittuja valmistuksen apuaineita ovat suola, juoksete ja maitohappoentsyymit, joiden käyttö pohjautuu perinteisiin valmistusmenetelmiin. Hapatteita voidaan lisätä maitoon suoraan vain täydentävänä lisänä.

Juuston valmistus aloitetaan vähintään 12 tunnin kuluttua ensimmäisenä lypsetyn maidon lypsyajankohdasta, jos maito on säilytetty yli 10 °C lämpötilassa tai enintään 28 tunnin kuluttua, jos maito on ollut jäähdytettynä 6—10 °C lämpötilaan. Jälkimmäisessä tapauksessa maito saa olla peräisin enintään kahdesta peräkkäisestä lypsykerrasta.

Maito juoksetetaan 32—35 °C lämpötilassa. Juusto valmistetaan avoimessa kuparikattilassa, jonka enimmäisvetoisuus on 3 000 litraa.

Juoksettuman leikkauksen jälkeen juustorakeet ovat maissinjyvän kokoisia. Seuraavaksi tämä massa kuumennetaan 35—40-asteiseksi. Laktoosin poisto tai veden lisääminen on kiellettyä.

Juustomassa juoksetetaan muoteissa joko käsin tai painovoimaan perustuvalla menetelmällä. Juustomassan juoksettaminen pumpun avulla tai mikrorei'itettyjen muottien käyttö on kiellettyä.

Juuston annetaan puristua pinoissa vähintään 7 tuntia, jona aikana juustot käännetään vähintään 4 kertaa. Juustot suolataan käsin kuivina, meijerijuustot voidaan suolata suolaliuoksessa. Tämän jälkeen juustoja kypsytetään vähintään 5 viikkoa maidon juoksettamispäivästä laskien.

Juustojen säilytyslämpötila ei saa olla alle 4 °C.

4.6 Yhteys maantieteelliseen alkuperään: ”Tome des Bauges” -juusto on saanut nimensä Baugesin vuoristosta, mistä se on peräisin. Tällaiset juustot ovat todistetusti olleet tunnettuja tällä alueella jo monia vuosisatoja, ja niiden valmistaminen perinteisten menetelmien mukaan osuustoiminnallisissa juustoloissa ja alppilaitumilla on säilyttänyt asemansa suurten juustojen teollisen tuottamisen rinnalla.

Baugesin vuoristo on pinnanmuodostukseltaan omaleimainen. Sen maaperä on kalkkipitoista, siihen kuuluu yksi suojaisa laakso ja sitä ympäröivät reunoilta korkeat kallioseinämät. Alueelle tyypillistä maisemaa ovat laidun- ja alppiniittyalueet. Alueen ilmastotyyppi on vuori-ilmasto, jolle on ominaista suuri sademäärä ympäri vuoden ja hyvin alhaiset talvilämpötilat.

Ilmaston ja geologisen ympäristön yhteisvaikutus suosii kyseisen alueen rehuntuotantoa. Lisäksi se edistää kasviston monipuolisuutta ja soveltuvuutta.

”Tome des Bauges” -juuston valmistukseen tarkoitetun maidon pH on tyypillisesti korkea, minkä vuoksi juustoloissa on alettu käyttää hapatettua maitoa. Maidon hitaalla hapattamisella edistetään ennen kaikkea maidon oman bakteerikannan toimintaa.

Vuoriston kasviston monipuolisuuden ja maidon hapattamisen ansiosta saadaan aikaan omaleimainen juusto.

Nimityksen tuotantoedellytykset on määritelty siten, että alueen erityisominaisuudet ja perinteiset menetelmät säilyvät ja ilmenevät tuotteessa.

4.7 Valvontaelin:

Nimi: I.N.A.O. Osoite: 51, rue d'Anjou F-75008 Paris Puhelin: (33-1) 53 89 80 00 Faksi: (33-1) 42 25 57 97 Sähköposti: info@inao.gouv.fr





Nimi: D.G.C.C.R.F. Osoite: 59, Bd V. Auriol F-75703 Paris Cedex 13 Puhelin: — Faksi: — Sähköposti: —

4.8 Merkinnät: Jokaisessa ”Tome des Bauges” -nimityksellä kaupan pidettävässä juustossa on oltava oma päällysmerkintä, johon on merkitty alkuperänimitys. Päällysmerkinnässä olevan tarkistetun alkuperänimityksen on oltava kirjoitettu kirjaimilla, jotka ovat kooltaan vähintään kaksi kolmannesta päällysmerkinnän suurimmista kirjainmerkinnöistä. Päällysmerkintään sisällytetään myös maininta ”Appellation d'origine contrôlée”.

”INAO”-tunnuksen, maininnan ”Appellation d'origine contrôlée” ja alkuperänimityksen sisältävä päällysmerkintä on pakollinen tarkistetun alkuperänimityksen saaneissa juustoissa.

Tietyin ehdoin on sallittua käyttää mainintaa ”fromage fermier” (”maalaisjuusto”) tai mitä tahansa muuta merkintää, jolla annetaan ymmärtää juuston olevan valmistettu maatilalla.

4.9 Kansalliset vaatimukset: Tarkistettua alkuperänimitystä ”Tome des Bauges” koskeva asetus.

(1) Euroopan komissio, Maatalouden ja maaseudun kehittämisen pääosasto, Maataloustuotteiden laatupolitiikan yksikkö, B-1049 Bryssel.